**ZAPISNIK**

**s 24. sjednice Gradskog vijeća Grada Skradina**

**24.** sjednica Gradskog vijeća Grada Skradina održana je u ponedjeljak 26. (dvadesetšestog) listopada 2020.g. u prostorijama Kulturnog centra u Skradinu, s početkom u 10,30 sati. Sjednicom je ravnala predsjednica Gradskog vijeća Grada Skradina Nadija Zorica. Pozdravivši nazočne izvršila je prozivku vijećnika. Utvrdila je kako je sjednici od ukupno 13 vijećnika nazočno 10, te postoji kvorum za pravovaljano odlučivanje. Sjednici su nazočni: Ivan Banić, Ante Bratić, Frane Formenti, Dušan Lazinica, Marijana Laća, Milenko Palinić, Antonio Periša, Leonard Radnić, Slavko Skočić i Nadija Zorica.

Sjednici opravdano nisu nazočni: Silvana Matić, Tonći Petrović i Florijan Žižić.

 Sjednici su nazočni gradonačelnik Grada Skradina Antonijo Brajković, te zamjenik gradonačelnika Nikola Milović. Sjednici nije nazočna zamjenica gradonačelnika Grada Skradina Kristina Vlaić Bubalo.

 Predsjednica Gradskog vijeća Grada Skradina Nadija Zorica navela kako je za sjednicu predložen dnevni red s 6. točaka. Prijedloga za izmjenu i dopunu dnevnog reda nije bilo.

Predsjednica Gradskog vijeća Grada Skradina Nadija Zorica stavila je na glasovanje predloženi dnevni red, te je isti jednoglasno usvojen.

 Za raspravu i odlučivanje utvrđen je slijedeći

**D N E V N I R E D**

1. Prijedlog I Izmjena i dopuna Proračuna Grada Skradina za 2020.g.
2. Prijedlog Izmjena i dopuna Programa gradnje objekata i uređaja komunalne infrastrukture na području Grada Skradina u 2020.g. (I)
3. Prijedlog Izmjena Programa održavanja komunalne infrastrukture na području Grada Skradina u 2020.g. (I)
4. Prijedlog Izmjena Programa (I) javnih potreba u kulturi na području Grada Skradina za 2020.g.
5. Prijedlog Izmjena i dopuna Programa (I) javnih potreba u sportu na području Grada Skradina za 2020.g. (I)
6. Prijedlog Zaključka o izmjeni Zaključka o prodaji nekretnine u K.O. Skradin.

 Sukladno članku 63. Poslovnika slijede vijećnička pitanja, te je predsjednica Gradskog vijeća Grada Skradina Nadija Zorica pozvala vijećnike da postave pitanja, podsjetivši pritom kako svaki vijećnik može postaviti najviše 2 pitanja, te ista moraju biti dostavljena u pisanom obliku.

1. **FRANE FORMENTI, vijećnik MOST-a:**

„1. Poštovani,

vijećnička pitanja za današnju sjednicu Gradskog vijeća Grada Skradina - vijećnik Frane Formenti

1. Komunalna infrastruktura - tekući projekti

-2-

- S obzirom da ste u odgovoru na vijećničko pitanje g. Petrovića spomenuli iniciranje sastanaka na županijskoj razini vezano za izmjene postojećeg koncesijskog ugovora s ACI marinom Skradin, planirate li održati tribinu s građanima (može i na otvorenom prostoru) na kojoj bi nam mogli uz potrebne institucionalne aktere, stručnjake i sudjelovanje građana prezentirati nove opcije i raspraviti optimalni model koncesijskih izmjena;

- Koje su projekcije planiranog početka rada vrtića u novoizgrađenom objektu;

- S obzirom na dugotrajnost projekta rekonstrukcije mosta kod groblja sv. Jere i izgradnje nove biciklističko-pješačke staze na potezu do Skradinskog mosta (a i bez toga), razmišljate li o dodatnom, manjem (možda i drvenom) jeftinijem mostiću preko jaruge kojim bi "zelenom šetnicom" preko gradskog parkinga, parka i košarkaškog igrališta pristup jako posjećenoj gradskoj plaži Krečana učinili sigurnijim, bližim, opuštenijim i vizualno atraktivnijim?

2. Komunalna infrastruktura - planirani projekti na području naselja Skradin

- Na svečanoj sjednici Grada Skradina održanoj 30.09.2020. godine prezentiran je projekt novog hangara s ljetnom pozornicom između košarkaškog igrališta i nekadašnje plaže Pionir.

S obzirom da sam mišljenja da je ova lokacija izrazito vizualno i prostorno destruktivna, smatram da postoje daleko bolje, prihvatljivije lokacije za nužno potrebni hangar za veslače - "u dnu gradskog parkinga" ili na livadi desno od pristupne pješačke staze plaži Krečana. Prezentirano rješenje sa "zelenim brežuljkom" unutar kojeg je hangar narušava i "troši" prekrasan, atraktivan prostor i vizure Skradina po kojima je i najprepoznatljiviji - gledano s lokacije gradskog parka, s vidikovca odmorišta Krka, s Turine, odakle god hoćete.

Slijedom istog i zbog krucijalne važnosti prezentiranog projekta na budući izgled Skradina, pitanje je - tko je odredio prezentiranu lokaciju, prema čijem prijedlogu, kako možemo predložiti alternativnu lokaciju i mislite li također organizirati tribinu s građanima koji zajedno s relevantnim institucionalnim stručnjacima mogu dati svoj obol u razmatranju optimalne opcije te kome se možemo obratiti za pristup prezentaciji sa svečane sjednice?

- projekt izgradnje pristaništa NP Krka na mjestu bivše plaže Pionir

Imate li informacije o aktualnom projektu, kome se možemo obratiti za dobivanje istog i znate li početak planiranih radova na budućem pristaništu NP Krka? Ako nemate te podatke, na koju se adresu točno možemo obratiti?

- rotor na "sjevernom" ulazu u Skradin

U kojoj smo fazi iniciranja/realizacije planiranog rješenja?

Samo jedan prikaz vizure koja bi se trajno narušila prezentiranom lokacijom budućeg hangara i ljetne pozornice.

-3-



ODGOVORI:

 Gradonačelnik Grada Skradina Antonijo Brajković odgovorio je:

„1. Ako se ne varam vijećničko pitanje vijećnika Tonćia Petrovića bilo je više u smjeru razgovora s koncesionarom ACI-a i njegovim odustajanjem od koncesije na području uvale Rokovača. To je odustajanje nužno iz razloga jer imaju važeću koncesiju do 2030.g. U razgovoru s ACI-em i županijskim upravnim odjelom za pomorstvo, mišljenja sam kako je to moguće i upravo zato što smo mi prošle godine usvojili Urbanistički plan uređenja koji je predvidio i širenje ACI-a prema mostu na auto cesti. Oni su spremni ostaviti taj dio za potrebe građana. ACI nema nikakvu namjeru koncesionirati područje vrha uvale Rokovača i spreman je taj dio prepustiti Gradu za buduću komunalnu luku. Što se tiče organiziranja javne tribine, sami ste svjesni kako zbog ove pandemijske situacije nije moguće organizirati javnu tribinu i prisustvo većeg broja građana. Evo i sad na ovoj sjednici smo na granici održavanja sukladno propisanim epidemiološkim mjerama.

Građevinski radovi na izgradnji dječjeg vrtića formalno su završeni u šestom mjesecu. Sada se čeka uporabna dozvola. Iz navedenih razloga, ove godine, djeca se nisu mogla upisati, te se upis planira za iduću pedagošku godinu. U međuvremenu će se pokrenuti postupak osnivanja ustanove kao i upravnog vijeća, ravnatelja i zaposlenika kako bi bili spremni za novu pedagošku godinu 2021.g./2022.g. Tražio samo od Agencije za plaćanja u poljoprivredi, ribarstvu i ruralnom razvoju odobrenje da se djeca iz privatnog vrtića presele u novi prostor za vrijeme trajanja pandemije, međutim ne postoji pravni način da se to dogodi, tako da će nažalost djeca još ovu pedagošku godinu morati biti smještena u postojećem prostoru. Kad dobijemo uporabnu dozvolu, pokušat ću opet tražiti pisano očitovanje i navedu razloge zbog kojih se djeca ne mogu privremeno preseliti u novu zgradu.

Hrvatske ceste projektiraju stazu, šetnicu i pješački most preko rivine jaruge. Projektna dokumentacija i građevinska dozvola trebala bi možda biti gotova i u ovoj godini. Po nekom dobrom scenariju slijedeće godine bi trebali započeti radovi. Do tada ne možemo improvizirati s bilo kakvim radovima, jer ne postoji atraktivan mali zahvat koji ne zahtijeva građevinsku dozvolu, pa bio to drveni, klasični ili stakleni most. To zahtijeva projekt, ishodovanje građevinske dozvole, jer ne možete instalirati objekt mimo pravila i propisane procedure.

-4-

2. Gradimo hangar sukladno usvojenom Urbanističkom planu koji je na toj lokaciji predvidio sportsku infrastrukturu, odnosno hangar s ugostiteljskim objektom iz razloga što je ta čestica u vlasništvu Grada i zato što su tehnički uvjeti puno bolji nego na lokaciji na dnu parkinga koja je pomorsko dobro, ali i gdje je teren za bilo kakvu gradnju nestabilan. Prije usvajanja Urbanističkog plana provedena je javna rasprava i građani su imali priliku izraziti svoje mišljenje i predložiti drugačija rješenja. Onog trenutka kad je Urbanistički plan usvojen, odnosno kad je stupio na snagu, po njemu se mora i postupati. Lokacija koju Vi predlažete je pomorsko dobro i u tom slučaju bi grad trebao prepustiti drugome upravljanje. Županija bi trebala raspisati koncesiju i netko bi drugi mogao upravljati tim objektom (najčešće privatnik). Mišljenja sam kako je bolja varijanta da Grad raspolaže i upravlja tim objektom. Primjerice, dječji vrtić gradimo na zemljištu u vlasništvu Grada, ovakav objekt gradili bi na zemljištu u vlasništvu Grada. Ne možemo kapitalne infrastrukturne objekte društvene infrastrukture planirati na zemljištu koje nije u vlasništvu Grada, odnosno kojima upravlja neka druga institucija, u ovom slučaju država jer je to pomorsko dobro.

2016.g. Nacionalni park Krka sklopio je ugovor o koncesiji tog područja (projekt izgradnje pristaništa NP Krka na mjestu bivše plaže Pionir). Temeljem ranijeg Urbanističkog plana na tom području planirana je izgradnja terminala s tri pontona. Za taj isti projekt dobivena je i građevinska dozvola i u ovoj godini trebali su biti započeti radovi, ali zbog pandemije korona virusa i smanjenih prihoda NP Krka to je prolongirano. U svakom slučaju , oni ne misle odustati od tog projekta.

Što se tiče upita o rotoru na "sjevernom" ulazu u Skradin, ne radi se o rotoru jer tehnički uvjeti prostora isključuju mogućnost izgradnje rotora kao tehničkog rješenja. Radi se o T križanju. Hrvatske ceste naručile su taj projekt, vrlo blizu su njegovog završetka i procedure ishodovanja građevinskih dozvola. Bilo je malih problema oko ulaska u privatne parcele što je riješeno nagodbom. Postoje određeni problemi s knjiženjem parcela u katastru, međutim mišljenja sam kako će se to u nekoj najskorijoj fazi otkloniti i kako će projekt naredne godine biti spreman za realizaciju.“

1. **MARIJANA LAĆA, vijećnica HDZ-a:**

„1. Grad Skradin je u siječnju 2017.g. ostao bez tima Hitne medicinske pomoći te smo jedini grad u županiji bez tima hitne medicinske pomoći. Zanima me da li postoji mogućnost da se tim Hitne medicinske pomoći ponovno vrati u naš grad (a ne samo u ljetnim mjesecima, ispada da smo građani drugog reda) jer smo dobro svi upoznati s događajima koja su se dogodila početkom mjeseca listopada kada smo skoro ostali bez dvoje žitelja našeg grada.).

2. Koliki je ostvaren prihod od naplate kazni za nepropisno parkiranje?“

Najprije bih se zahvalila na započetim radovima uređenja i nadogradnje dječjeg igrališta u Sonkoviću, mnogi su bili skeptični zbog iskustava iz prošlosti pa mi je drago što će skepsa biti razbijena. Pitanjem se nadovezujem na prethodna: u kojem će bremenskom roku igralište biti dovršeno i da li ste poduzeli ikakve radnje prema Županiji radi postavljanja prometnih ogledala na kritičnim točkama u Sonkoviću (jer sezona se bliži)?

-5-

ODGOVORI:

 Gradonačelnik Grada Skradina Antonijo Brajković odgovorio je:

„1. Grad Skradin doista je jedini grad u županiji koji je ostao bez tima hitne medicinske pomoći. Vi znate kako su u pozadini svega ipak financijska sredstva. Grad zaista nije u mogućnosti osigurati prisustvo tima T1, jer se doslovno radi o iznosima od preko milijun kuna. Jasno je da ljudski životi nemaju cijenu i nisu mjerljivi novcima, no međutim mi trenutno, a ni u dogledno vrijeme u budućnosti nećemo biti u stanju iz svog proračuna osiguravati sredstva za tim T1 hitne pomoći. Kako stvari stoje pitanje je i kad bi imali financijska sredstva s obzirom na ovu situaciju da li bi županijski zavod za hitnu medicinsku pomoć mogao osigurati prisutnost dovoljnog broja liječnika i medicinskih sestara, a u razgovoru s gospodinom Jukićem uvijek se ispriječilo to kako ni država, pa ni zavod nema sredstva koja mogu osigurati pokrivenost mreže hitne medicinske pomoći i na ovakve točke. Nažalost, svi smo svjesni rizika te činjenice, no međutim budimo realni i objektivni, situacija u državi nije sjajna, pa ni u Gradu Skradinu da možemo obećati nešto što se vjerojatno neće dogoditi. Bio sam u pregovorima i to mi je obećano da će se osigurati T2 tim. To je tim s vozačem i medicinskom sestrom, no s ovom situacijom to je sve usporeno i zaustavljeno, a situacija u zdravstvu je trenutno najteža, tako da nisam optimist i ne mogu obećati nešto što nisam siguran da će se moći provesti.

2. Otvoreno ću reći kako je prihod od naplate kazni za nepropisno parkiranje mizeran i mali. Postojali su objektivni razlozi za to. Sezona je podbacila, praktično je nije bilo osim sedmog mjeseca i jednim dijelom osmog. Međutim to nas ne oslobađa odgovornosti. Jedina osoba koja može naplaćivati kazne jest prometni redar, a on je dobrim dijelom sezone bio na bolovanju, jer je imao nezgodu, tako da je tih sredstava bilo puno manje nego prethodne godine.“ v.d. pročelnice Službe za proračun i financije Ivana Sučić Birkić iznijela je podatak kako visina naplaćenog iznosa kazni do 30.09. 2020.g. iznosi 1.350,00 kn. Do kraja godine taj se iznos može i povećati.

1. **SLAVKO SKOČIĆ, vijećnik SDSS-a:**

„1. Nabavka stroja (traktora) za šišanje živice u 2021.g. DA ili NE

2. Da li su rekonstrukcijom ceste D56 Skradin – skradinski most predviđeni ikakvi radovi na dijelu ceste ispred Studenca produžetku uz parkiralište do izlaza na istu.“

ODGOVORI:

Gradonačelnik Grada Skradina Antonijo Brajković odgovorio je:

„1. Mi smo planirali nabavu ovog stroja-traktora već u 2020.g. Odustali smo zbog ove situacije s pandemijom. Razmatramo da ta sredstva planiramo u proračun za 2021.g. Međutim, o tome još uvijek razmišljamo, jer s obzirom na sve troškove koji nas čekaju, treba dobro planirati proračun. Znate da su nama prihodi jako pali, a istovremeno rashodi povećali jer smo sukladno preporukama opraštali poduzetnicima komunalni doprinos, iznajmljivanje javnih površina, najmove i dr. Istodobno, povećavali su se rashodi jer smo uveli neke stavke u proračun koje do sada nisu bile npr. prijevoz pitke vode, sufinanciranje cijene prijevoza linija koje su pod tvrtkom „Autotransporti“ i koje su u ovoj situaciji nerentabilne, tako da smo zaključili kako nam u ovoj situaciji prihodi i rashodi nisu izbalansirani. Ponavljam, o tome ozbiljno razmišljamo prilikom kreiranja proračuna za iduću godinu i ja sam jako blizu toga da mi kupimo taj traktor i s našim komunalnim poduzećem sklopimo ugovor o održavanju nerazvrstanih cesta tim traktorom. Postoji ograda o ovome što govorim jer ne znamo što će se događati za nekoliko mjeseci.

-6-

2. Osobno mislim kako je cesta ispred Studenca jako dobro riješena, ali je problem što ljudi ostavljaju automobile na nepropisan način, te autobusi. Iako jednosmjerna, cesta je široka 6-7m i postoje dvije trake. Jedna prema užem središtu grada, a druga prema parkingu i dalje na državnu cestu. Eventualna gužva koja nastane tijekom ljetnih mjeseci kada dolaze autobusi traje najduže 30 sekundi i stvarno nema potrebe za širenjem te ceste. Te male zastoje pokušat ćemo dodatno riješiti postavljanjem fizičkih barijera.“

1. **DUŠAN LAZINICA, vijećnik NLDG:**

„1. Urgirao sam kod pročelnika i donačelnika da se bar 2-3 puta godišnje kontrolira kvaliteta vode na izvoru Vrbica, jer se tom vodom služi mnogo građana. Od toga koliko znam nije bilo ništa pa me zanima koji je razlog da Grad to ne može omogućiti. Hvala.“

ODGOVORI:

Gradonačelnik Grada Skradina Antonijo Brajković odgovorio je:

„1. Nama je najmanji problem zatražiti analizu vode. U ovom proračunu ima za dosta stvari pa ne bi trebao biti problem naći sredstava i za kontrolu vode. Veći je problem ako ta kontrola pokaže kako iz nekih razloga ta voda nije za piće. Na zahtjev Grada to radi Zavod za javno zdravstvo. Mogu obećati da ćemo mi napraviti analizu u najskorije vrijeme i tu analizu objaviti.“

Sukladno članku 78.st.7. Poslovnika Gradskog vijeća Grada Skradina, koji određuje redoslijed usvajanja Zapisnika s prethodne sjednice, te sukladno članku 101.st.1. Poslovnika Gradskog vijeća Grada Skradina, predsjednica Gradskog vijeća Grada Skradina Nadija Zorica pitala je vijećnike da li imaju primjedbe na Zapisnik s 23. sjednice Gradskog vijeća Grada Skradina. Kako se nitko nije javio, predsjednica Gradskog vijeća Grada Skradina Nadija Zorica stavila je isti na glasovanje. Zapisnik s 23. sjednice Gradskog vijeća Grada Skradina jednoglasno je usvojen.

-7-

**RASPRAVA I ODLUČIVANJE**

**Točka 1.**

**Prijedlog I Izmjena i dopuna Proračuna Grada Skradina za 2020.g**.

O prijedlogu I Izmjena i dopuna Proračuna Grada Skradina za 2020.g., uvodno izlaganje podnio je gradonačelnik Grada Skradina Antonijo Brajković. Naveo je kako se radi o rebalansu gradskog proračuna. Dalje je naveo kako je to financijski dokument u kojem prihodi i rashodi moraju biti u balansu. Tijekom godine dogode se situacije koje je nemoguće predvidjeti, odnosno neke stavke se povećavaju, a neke smanjuju, te je nužno raditi uravnoteženje proračuna. U dostavljenim materijalima vijećnici su mogli vidjeti o kojim stavkama je riječ. Ukoliko vijećnici imaju kakva pitanja, spreman je na ista odgovoriti. Potom je otvorena rasprava.

Za riječ se javio vijećnik Slavko Skočić, te je pitao što je s sportskom dvoranom. Gradonačelnik Antonijo Brajković odgovorio je kako se radi o važnom i kapitalnom društvenom projektu koji se mora realizirati. Napravljen je jedan mali iskorak, a to je da je isfinancirana projektna dokumentacija i predana je nadležnom županijskom upravnom odjelu na ishodovanje građevinske dozvole. Nada se kako će do kraja godine građevinska dozvola biti ishodovana. Rebalans po pitanju projektne dokumentacije odnosi se na izvedbeni projekt. To je segment više koji na detaljan i precizan način određuje koliko će dvorana koštati. Kako stvari stoje, ona bi trebala koštati nešto više, nego izgradnja dječjeg vrtića (8.500.000,00 – 9,000,000,00 kn plus PDV). Grad to može realizirati na dva načina: jedan od načina je kreditno zaduženje jer se radi o iznosu koji premašuje cijeli godišnji proračun Grada ili čekati raspisivanje nekog ciljanog natječaja kojim će se moći financirati ta vrsta infrastrukture kao što je financiran dječji vrtić. Ukoliko to ne bude realno, jedan dio prihoda usmjerit će se na izgradnju sportske dvorane, a drugi dio realizirat će se kreditnim zaduženjem.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog I Izmjena i dopuna Proračuna Grada Skradina za 2020.g., te je isti jednoglasno usvojen (nazočno 10 vijećnika).

I Izmjene i dopune Proračuna prilažu se Zapisniku pod 1) i čini njegov sastavni dio.

**Točka 2.**

**Prijedlog Izmjena i dopuna Programa gradnje objekata i uređaja**

**komunalne infrastrukture na području Grada Skradina u 2020.g. (I)**

O prijedloguIzmjena Programa gradnje objekata i uređaja komunalne infrastrukture na području Grada Skradina u 2020.g. (I) uvodno izlaganje podnijela je viša savjetnica za gospodarstvo, turizam i komunalne poslove Anka Verović. Navela je kako je ovaj prijedlog Izmjena i dopuna Programa gradnje objekata i uređaja komunalne infrastrukture na području Grada Skradina u 2020.g. (I) naslonjen i usklađen s usvojenim I Izmjenama i dopunama Proračuna Grada Skradina za 2020.g., te je pozvala vijećnike da će, ukoliko imaju pitanja ili nejasnoće po navedenim stavkama, odgovoriti na njih. Potom je otvorena rasprava.

-8-

Za riječ se javio vijećnik Slavko Skočić i pitao da li će se sve što je predviđeno ovim programom i ostvariti do kraja godine, a posebno izgradnja javne rasvjete uz državnu cestu kroz Skradinsko Polje. Dodao je kako će stalno upozoravati na potrebu postavljanja javne rasvjete na toj lokaciji. Potom se za riječ javio vijećnik Dušan Lazinica, te tražio pojašnjenje dvije istovjetne

stavke za javnu rasvjetu Gračac, križanje D56-ŽC6089, odnosno gdje će se postaviti ta javna rasvjeta.

Gradonačelnik Antonijo Brajković odgovorio je kako se radi o križanju državne ceste gdje je neosvijetljena raskrsnica. Projekt je u izradi i trebao bi biti skoro gotov. U ovoj godini ona se, kako sada stvari stoje, neće realizirati jer prihod koji se očekivao u ovoj godini nije ostvaren, a trebao je biti ostvaren preko Središnjeg državnog ureda za obnovu i stambeno zbrinjavanje koji je svake godine objavljivao natječaj. Nažalost, zbog ove situacije s koronom natječaj je obustavljen, odnosno nije ni objavljen. Ta investicija će se nastojati planirati u idućoj godini. Vijećnik Dušan Lazinica dodao je kako se od navedene lokacije nalazi u nizu oko dvanaest kuća i tu nema javne rasvjete. Gradonačelnik Antonijo Brajković je odgovorio kako treba imati u vidu činjenicu kako su prihodi od komunalne naknade, koji iznose cca 400.000,00 kn, nedostatni za održavanje postojeće javne rasvjete, a pogotovo su nedostatni za gradnju nove. Vijećnik Dušan Lazinica je rekao kako treba utvrditi tko ne plaća obveze i prema tim poduzeti sredstva naplate, a ne da se na određeni način kažnjavaju i ljudi koji uredno podmiruju svoje obveze prema Gradu. Isto tako, ima dosta kućanstava koji uopće nisu upisani u evidenciju. Gradonačelnik Antonijo Brajković mu je rekao kako se iz navedenih razloga i krenulo ponovo u popis domaćinstava. Gradonačelnik Antonijo Brajković obećao je kako će zatražiti eventualnu reviziju projekta kako bi se moglo predvidjeti tih nekoliko potrebnih rasvjetnih tijela.

Vijećnik Dušan Lazinica dalje je pitao o kojoj se nerazvrstanoj cesti radi u Gračacu. Gradonačelnik Antonijo Brajković je odgovorio kako većina gradskih cesta nema svoj broj, nije evidentiran ili uopće nije ucrtan u katastru. Nerazvrstane ceste su manje-više uređene, ali postoji velik broj zahtjeva za nekog tko ima kuću koja je udaljena 50m od ceste, te mu pristupni put treba asfaltirati. To sve spada u nerazvrstane ceste.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Izmjena Programa gradnje objekata i uređaja komunalne infrastrukture na području Grada Skradina u 2020.g. (I) ), te je isti jednoglasno usvojen (nazočno 10 vijećnika).

Izmjene i dopune Programa prilažu se Zapisniku pod 2) i čini njegov sastavni dio.

**Točka 3.**

**Prijedlog Izmjena Programa** **održavanja komunalne**

**infrastrukture na području Grada Skradina u 2020.g. (I)**

Nakon uvodnog izlaganja od strane više savjetnice za gospodarstvo, turizam i komunalne poslove Anke Verović o prijedlogu Izmjena Programa održavanja komunalne infrastrukture na području Grada Skradina u 2020.g. (I) otvorena je rasprava.

Vijećnik Dušan Lazinica javio se za riječ i pitao o održavanju plaža na području Grada Skradina, odnosno da se navede koliko ima plaža u Skradinu, kako se održavaju, što se na njima gradi, ulaže i dr. Gradonačelnik Antonijo Brajković odgovorio je kako na području Grada Skradina ima dvije plaže i to: plaža Krečana i plaža Prukljan. Ove godine značajno se smanjila

-9-

stavka održavanja plaža, a zbog već puno puta spomenute situacije vezano uz pandemiju korone. Planirani iznos od 300.000,00 kn bio je namijenjen izgradnji odbojkaškog igrališta na plaži Krečana. Sada je ta stavka značajno smanjena. Vijećnik Dušan Lazinica dalje je pitao što se sve na području Grada Skradina smatra javnim površinama. Gradonačelnik Antonijo Brajković odgovorio je kako Grad upravlja sa svim onim što nije privatna parcela i odnosi se na cijelo

područje Grada. Na upit vijećnika Dušana Lazinice u čijem je vlasništvu igralište u Gračacu, gradonačelnik mu je odgovorio kako je to u državnom vlasništvu.

Vijećnik Slavko Skočić javio se za riječ kako bi sugerirao da se kod stavke održavanje nerazvrstanih cesta pojedinačno navede koje su se ceste održavale, te iznos utrošenih sredstava za svaku od njih. Isto tako, zamolio je da u svim naseljima tijekom ljetnih mjeseci po noći bude uključena javna rasvjeta.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Izmjena Programa održavanja komunalne infrastrukture na području Grada Skradina u 2020.g. (I) ), te je isti jednoglasno usvojen (nazočno 10 vijećnika).

Izmjene Programa prilažu se Zapisniku pod 3) i čini njegov sastavni dio.

**Točka 4.**

**Prijedlog Izmjena Programa (I) javnih potreba u kulturi**

**na području Grada Skradina za 2020.g.**

Nakon uvodnog obrazloženja od strane gradonačelnika Antonija Brajkovića o prijedlogu Izmjena Programa (I) javnih potreba u kulturi na području Grada Skradina za 2020.g. (I), otvorena je rasprava.

Za riječ se javio vijećnik Dušan Lazinica i pitao da li će na Turini biti kakvih sadržaja, gradonačelnik Antonijo Brajković mu je odgovorio da hoće, ali kad se u potpunosti obnovi. Ovo što se sad radilo su hitne intervencije kako se zid ne bi urušio. Isto tako, naveo je kako ljudi često znaju pitati zašto se za to izdvajaju sredstva, a ne primjerice za asfaltiranje cesta ili uređenje javnih površina i sl. pa je obrazložio kako se radi o zaštićenoj kulturnoj baštini za koju postoji izvor financiranja. To su strogo namjenska sredstva i ne mogu se upotrijebiti u nijednu drugu svrhu.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Izmjena Programa (I) javnih potreba u kulturi na području Grada Skradina za 2020.g. (I), te je isti jednoglasno usvojen (nazočno 10 vijećnika).

Izmjene Programa prilažu se Zapisniku pod 4) i čini njegov sastavni dio.

-10-

**Točka 5.**

**Prijedlog Izmjena i dopuna Programa (I) javnih potreba u sportu**

**na području Grada Skradina za 2020.g. (I)**

Nakon uvodnog obrazloženja od strane gradonačelnika Antonija Brajkovića o prijedlogu Izmjena Programa (I) javnih potreba u sportu na području Grada Skradina za 2020.g. (I), otvorena je rasprava.

Vijećnica Marijana Laća pitala je za sprave u parku u Skradinu. Gradonačelnik Antonijo Brajković odgovorio je kako su gradu odobrena sredstva u iznosu od cca 20.000,00 € i oprema je je naručena. Tu opremu bi Grad trebao dobiti do kraja godine. Naveo je kako bi on više volio da je to mogao postaviti na plažu, što nije bilo moguće iz razloga što je uvjet natječaja bio da teren bude u vlasništvu Grada.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Izmjena i dopuna Programa (I) javnih potreba u sportu na području Grada Skradina za 2020.g. (I), te je isti jednoglasno usvojen (nazočno 10 vijećnika).

Izmjene i dopune Programa prilažu se Zapisniku pod 5) i čini njegov sastavni dio.

**Točka 6.**

**Prijedlog Zaključka o izmjeni Zaključka o prodaji nekretnine u K.O. Skradin.**

 Nakon uvodnog izlaganja od strane više savjetnice za imovinsko-pravne poslove Matee Klarić o prijedlogu Zaključka o izmjeni Zaključka o prodaji nekretnine u K.O. Skradin, otvorena je rasprava.

 Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Zaključka o izmjeni Zaključka o prodaji nekretnine u K.O. Skradin, te je isti jednoglasno usvojen (nazočno 10 vijećnika).

Zaključak se prilaže Zapisniku pod 6) i čini njegov sastavni dio.

Sjednica je završena u 11,45 sati.

**ZAPISNIK SASTAVILA:**

Paulina Radeljak, v.r.

 **GRADSKO VIJEĆE**

 **GRADA SKRADINA**

 **PREDSJEDNICA**

 Nadija Zorica, v.r.